Bylmoorde-bewyse ‘pas soos ŉ legkaart’Henri van Breda. Foto: AP Photo/Nasief Manie Dit het regter Siraj Desai Maandag in die Wes-Kaapse hooggeregshof minder as vyf minute geneem om die veroordeelde moordenaar Henri van Breda se aansoek om verlof tot appèl teen sy skuldigbevinding en vonnis van die hand te wys. Desai het die verhoor, wat oor 66 dae gestrek het, aangehoor en het in Mei die 23-jarige man skuldig bevind vir die moorde op sy ouers en broer, poging tot moord op sy suster en dwarsboming van die gereg. Hy het Van Breda drie lewenslange vonnisse opgelê, 15 jaar vir poging tot moord en een jaar vir dwarsboming van die gereg. Die vonnisse sal gelyklopend uitgedien word. Piet Botha, vir die verdediging, het vroeër aangevoer die saak teen Van Breda is op omstandigheidsgetuienis gegrond. Desai het egter gesê hy het lanklaas ŉ saak aangehoor waar die bewyse teen die beskuldigde so sterk is soos in hierdie een. “Hierdie saak pas soos ŉ mosaïek, soos stukke van ŉ legkaart. Alles pas inmekaar.” Desai het gesê nadat hy Botha se argumente aangehoor het, is hy oortuig dat daar geen oortuigende redes bestaan hoekom ŉ appèlaansoek aangehoor moet word nie. Hy het gesê die staat het “onweerlegbaar” bewys dat Van Breda vir die misdade verantwoordelik is. “Die sleutelpilare van die staat se saak gee onweerlegbare bewyse van sy skuld en is in effek onaanvegbaar.” Henri van Breda. Foto: AP Photo/Nasief Manie Hy sê hy meen ook ŉ ligter vonnis sal nie gepas wees nie weens die gruwelike aard van die oortredings. Hy sê ook dat daar nie juis versagtende omstandighede bestaan buiten die feit dat Van Breda jonk is en nog nie voorheen aan ŉ misdaad skuldig bevind is nie. “Hopelik is dit nou die laaste woord oor hierdie saak,” het hy gesê. Botha het egter na afloop van die hofverrigtinge gesê dat dit nié die laaste woord oor die saak is nie – hy is van plan om die appèlhof direk te nader met Van Breda se appèlaansoek. Indien die appèlhof ook Van Breda se aansoek om verlof tot appèl weier, sal hy sy lot agter tralies moet aanvaar. Van Breda het dwarsdeur die verhoor volgehou dat hy onskuldig is en beweer een, of moontlik twee, oortreders sit agter die moorde. Desai het tydens sy uitspraak in Mei Van Breda se weergawe as “onsinnig” afgemaak en gesê dit maak nie sin dat ŉ indringer die gesin se huis sal binnekom, mense sal vermoor en dan sal vlug sonder om enigiets te roof nie. In sy uitspraak het Desai Van Breda as ŉ “koelbloedige moordenaar” bestempel en gesê die aanvalle op die gesin is uitgevoer met die doel om hulle dood te maak.